## El Ple del Consell acorda deduccions fiscals, crèdits IVF sense interessos i ajudes socials per a les persones afectades per la DANA

*** El Consell reitera al Govern d’Espanya la seua petició de declarar tots els municipis damnificats com a zona afectada greument i sol·licitar l’activació del fons de solidaritat de la Unió Europea
* Insta el Govern que aprove deduccions per IRPF, establisca a través de l’ICO línies de crèdit i execute amb celeritat un pla de reparació de les infraestructures públiques danyades i de neteja dels espais públics**

El Ple del Consell ha acordat posar en marxa mesures urgents per a pal·liar els danys produïts pel temporal iniciat el 29 d’octubre de 2024 a la Comunitat Valenciana, entre les quals es troben deduccions fiscals, crèdits de l’IVF sense interessos i ajudes socials per a les persones afectades per la DANA.

En concret, les mesures extraordinàries inclouen deduccions en l’IRPF per a les persones físiques afectades, d’un import mínim de 2.000 euros i l’habilitació de línies de crèdit a través de l’Institut Valencià de Finances (IVF) a tipus 0 per a la rehabilitació o reconstrucció de la vivenda habitual.

En matèria social, la conselleria competent facilitarà la reubicació de persones dependents o amb servici de tele dependència, en una ubicació més pròxima a l’entorn familiar de la persona dependent i assumirà l’assistència psicològica que requerisquen les persones afectades.

A més, es facilitaran gratuïtament durant un any les targetes per a viatjar en els transports la competència dels quals siga de la Generalitat, és a dir, d’ATMV i FGV.

El Consell també instarà el Govern de l’Estat perquè, així mateix, aprove deduccions per IRPF a les persones afectades, establisca a través de l’ICO línies de crèdit almenys equivalents a les que impulse l’IVF, establisca i execute amb celeritat un pla de reparació de les infraestructures públiques danyades i de neteja dels espais públics.

**Declaració de zona afectada greument**

El Consell també ha reiterat al Govern d’Espanya la seua petició de declarar tots els municipis damnificats com a zona afectada greument per una emergència de protecció civil i de tramitar subvencions per a l’atenció de necessitats derivades d’esta declaració, la tramitació d’ajudes de caràcter pal·liatiu per a atendre necessitats derivades d’altres sinistres i catàstrofes, la preparació de la normativa corresponent, així com la sol·licitud d’activació del fons de solidaritat de la Unió Europea per a catàstrofes naturals greus.

**Mesures per a impulsar la recuperació**

D’altra banda, ha acordat posar en marxa amb urgència mesures destinades a impulsar la recuperació de les àrees afectades pel temporal. Entre estes mesures destaca la concessió d’ajudes a persones físiques la vivenda habitual de les quals haja quedat destruïda o amb danys que afecten la seua estructura; la concessió d’ajudes a particulars per pèrdua o danys greus en el seu vehicle que siguen conseqüència directa del temporal; ajudes a empreses i a treballadores i treballadors autònoms per a reparar els danys que s’hagen produït en edificacions, infraestructures, instal·lacions i qualsevol tipus de béns afectes a la seua activitat.

De la mateixa manera, s’inclouen ajudes a comunitats de regants i altres entitats de reg, i a explotacions agrícoles, ramaderes i apícoles, pels danys en infraestructures i els gastos necessaris per a recuperar la capacitat productiva de les explotacions, i ajudes a ajuntaments per a reparar els danys causats pel temporal en infraestructures i béns de titularitat municipal. Les ajudes, excepte les destinades als municipis es limitaran als danys produïts pel temporal que no estiguen coberts per contractes d’assegurança en vigor.

A fi de buscar el major consens possible en la implantació i l’execució de totes les ajudes que establisca la Generalitat, es constituirà en els pròxims quinze dies un grup de treball integrat per persones representants de la Generalitat, designades pel president, dels ajuntaments i diputacions afectades i de la Federació Valenciana de Municipis i Províncies.

Fecha: 04/11/2024